Boer, vrou en nog 8 vas ná man se doodFoto: SAPD/Facebook Kapt. Paul Ramaloko, ’n woordvoerder van die polisie, het gesê die boer van Soutpanfontein naby Stella, sy vrou, vier vriende van die egpaar en vier plaaswerkers het glo Dinsdag drie mans met knopkieries aangerand en kookwater oor hulle gegooi. Die aanranding het glo oor ŉ tydperk van 11 ure gebeur. Volgens Ramaloko het die vier plaaswerkers glo in die veld gestap toe hulle op die drie mans afgekom het. “Die plaaswerkers het die mans van veediefstal beskuldig en hulle glo na die plaas gesleep en aangerand.” Ramaloko het gesê die plaaseienaar, wat nie toe tuis was nie, is ingelig oor die situasie. “Met sy aankoms op die plaas het hy en sy vrou glo saam met die plaaswerkers die mans aangerand.” Volgens Ramaloko het een van die slagoffers later aan sy wonde beswyk, terwyl die ander twee met ernstige beserings in ŉ hospitaal opgeneem is. Die tien verdagtes sal binnekort in die Vryburg-landdroshof verskyn. “Die ondersoek duur voort,” het Ramaloko gesê.